
Pakuotės lapelis: informacija vartotojui

Nebivolol Actavis 5 mg tabletės
Nebivololis

Atidžiai perskaitykite visą šį lapelį, prieš pradėdami vartoti vaistą, nes jame pateikiama Jums svarbi informacija.
-	Neišmeskite šio lapelio, nes vėl gali prireikti jį perskaityti.
-	Jeigu kiltų daugiau klausimų, kreipkitės į gydytoją arba vaistininką.
-	Šis vaistas skirtas tik Jums, todėl kitiems žmonėms jo duoti negalima. Vaistas gali jiems pakenkti (net tiems, kurių ligos požymiai yra tokie patys kaip Jūsų).
-	Jeigu pasireiškė šalutinis poveikis (net jeigu jis šiame lapelyje nenurodytas), kreipkitės į gydytoją arba vaistininką. Žr. 4 skyrių. 

Apie ką rašoma šiame lapelyje?

1.	Kas yra Nebivolol Actavis ir kam jis vartojamas
2.	Kas žinotina prieš vartojant Nebivolol Actavis
3.	Kaip vartoti Nebivolol Actavis
4.	Galimas šalutinis poveikis
5.	Kaip laikyti Nebivolol Actavis 
6.	Pakuotės turinys ir kita informacija


1.	Kas yra Nebivolol Actavis ir kam jis vartojamas

Nebivolol Actavis yra vaistas, daugiausiai veikiantis širdies veiklą (beta adrenoblokatorius). Jis mažina kraujospūdį, gerina širdies pajėgumą.

Nebivolol Actavis vartojamas:
· didelio kraujospūdžio ligai (pirminei hipertenzijai) gydyti;
· papildomam lengvo ar vidutinio sunkumo lėtinio stabilaus širdies nepakankamumo gydymui 70 metų arba vyresniems pacientams, gydomiems įprastiniais vaistais (pvz., diuretikais, digoksinu, AKF inhibitoriais, angiotenzino II receptorių blokatoriais);
· simptominei stabiliai širdies vainikinių arterijų ligai gydyti.


2.	Kas žinotina prieš vartojant Nebivolol Actavis

Nebivolol Actavis vartoti negalima: 
-	jeigu yra alergija nebivololio hidrochloridui arba bet kuriai pagalbinei šio vaisto medžiagai (jos išvardytos 6 skyriuje);
-	jeigu yra kepenų pažaida (nepakankamumas) arba veiklos sutrikimas;
-	jeigu esate nėščia arba krūtimi maitinate kūdikį;
-	jeigu yra ūminis širdies nepakankamumas, kardiogeninis šokas ar širdies nepakankamumo pasunkėjimo (dekompensacijos), kurį būtina gydyti į veną leidžiamais inotropinį poveikį sukeliančiais vaistais, epizodų;
-	jeigu yra sinusinio mazgo silpnumo sindromas (tam tikras širdies ritmo sutrikimas), įskaitant sinoatrialinę blokadą;
-	jeigu yra tam tikras širdies laidumo sutrikimas (II arba III laipsnio atrioventrikulinė blokada), tačiau neimplantuotas širdies stimuliatorius;
-	jeigu buvo bronchų spazmų arba jeigu sirgote bronchine astma;
-	jeigu yra negydytas antinksčių navikas (feochromocitoma);
-	jeigu per didelis kraujo rūgštingumas (yra metabolinė acidozė); 
-	jeigu prieš pradedant gydyti širdies susitraukimai (pulsas) yra retesni negu 60 kartų per minutę (yra bradikardija);
-	jeigu patologiškai mažas kraujospūdis (sistolinis kraujospūdis mažesnis negu 90 mm Hg);
-	jeigu pavojingai silpna galūnių kraujotaka.

Jeigu abejojate, kreipkitės į savo gydytoją.

Įspėjimai ir atsargumo priemonės
Pasitarkite su gydytoju arba vaistininku, prieš pradėdami vartoti Nebivolol Actavis:
-	jeigu gydymo nebivololiu metu pulsas yra neįprastai retas (ramybės būklės metu širdis susitraukinėja rečiau negu 50 – 55 kartus per minutę ir (arba) atsiranda tokių simptomų: galvos svaigimas, silpnumas, eisenos netvirtumas);
-	jeigu sergate širdies liga (pvz., krūtinės angina, išemine širdies liga, širdies ritmo sutrikimu). Išemine širdies liga sergantiems pacientams gydymą šiuo vaistu reikia nutraukti palaipsniui mažinant dozę, pvz., per 1 – 2 savaites, ir, jei reikia, tuo pačiu metu pradėti gydytis kitais vaistais;
-	jeigu sutrikusi rankų arba kojų kraujotaka;
-	jeigu vargina nuolatinis kvėpavimo organų veiklos sutrikimas, ypač lėtinė obstrukcinė kvėpavimo takų liga;
-	jeigu sergate cukriniu diabetu. Gliukozės kiekio kraujyje Nebivolol Actavis nekeičia, tačiau jis gali slėpti mažo cukraus kiekio kraujyje simptomus (nervingumą, drebulį, dažną pulsą) ir gali padidinti sunkios hipoglikemijos riziką, kai vartojamas kartu su tam tikros rūšies vaistais nuo cukrinio diabeto, vadinamais sulfonilurėjos vaistiniais preparatais (pvz., glikvidonu, gliklazidu, glibenklamidu, glipizidu, glimepiridu arba tolbutamidu). Nors prakaitavimo, kuris irgi yra šios būklės simptomas, jis neslepia; 
-	jeigu per aktyvi skydliaukės veikla, kadangi gali tapti nepastebimas šios ligos požymis, t. y. pulso padažnėjimas (tachikardija). Nebivolol Actavis vartojimą nutraukus staigiai, širdies ritmas gali padažnėti;
-	jeigu yra alergija, kadangi Nebivolol Actavis gali stiprinti reakciją į žiedadulkes arba kitokius alergenus, kuriems esate alergiškas;
-	jeigu sergate žvyneline. Šia liga sergantiems arba sirgusiems pacientams Nebivolol Actavis galima vartoti tik gydytojui kruopščiai įvertinus gydymo naudos ir rizikos santykį;
-	gali sumažinti ašarų išskyrimą (informacija tiems kurie nešioja kontaktinius lęšius).

Vaikams ir paaugliams
Kadangi Nebivolol Actavis poveikis vaikams ir jaunesniems negu 18 metų paaugliams nėra ištirtas, jiems šio vaisto vartoti nerekomenduojama.

Senyvi žmonės
Vyresniems negu 65 metų žmonėms rekomenduojama vartoti mažesnę pradinę dozę (žr. 3 skyrių „Kaip vartoti Nebivolol Actavis“). 
Vyresniems negu 75 metų žmonėms gydymo šiuo vaistu metu būtinas specialus atsargumas ir atidi gydytojo stebėsena. 

Kiti vaistai ir Nebivolol Actavis
Jei vartojate arba neseniai vartojote kitų vaistų arba dėl to nesate tikri, apie tai pasakykite gydytojui arba vaistininkui. 

Gydytojui ypač svarbu pasakyti apie toliau išvardytus vaistus.
-	Kai kurie vaistai nuo širdies ritmo sutrikimo (I klasės vaistai nuo širdies aritmijos, pvz., chinidinas, hidrochinidinas, cibenzolinas, flekainidas, dizopiramidas, meksiletinas, propafenonas, lidokainas, amjodaronas). Jų vartojant kartu su nebivololiu, gali stiprėti pastarojo preparato sukeliamas širdies aktyvumo slopinimas.
-	Tam tikri vaistai nuo didelio kraujospūdžio ligos ir širdies kraujagyslių spazmų (kalcio kanalų blokatoriai). Jie, pvz., verapamilis, diltiazemas bei amlodipinas, felodipinas, lacidipinas, nifedipinas, nikardipinas, nimodipinas ar nitrendipinas, gali stiprinti Nebivolol Actavis sukeliamą poveikį.
-	Kiti centrinio poveikio vaistai nuo didelio kraujospūdžio ligos (klonidinas, guanfacinas, moksonidinas, metildopa, rilmenidinas). Jų vartojant kartu su nebivololiu, gali sunkėti širdies nepakankamumas, o ilgalaikį jų vartojimą nutraukus staigiai, gali didėti didelio kraujospūdžio pakilimo (atoveiksmio hipertenzijos) rizika. Minėtų vaistų vartojimą galima nutraukti tik praėjus kelioms dienoms po beta adrenoblokatorių (pvz., nebivololio) vartojimo nutraukimo. 
-	Širdį veikiantys glikozidai. Jų vartojant kartu su beta adrenoblokatoriais, gali atsirasti tam tikrų širdies veiklos sutrikimų (pablogėti laidumas), tačiau klinikinių nebivololio tyrimų metu tokios sąveikos įrodymų negauta. Digoksino koncentracijai kraujo plazmoje nebivololis įtakos nedaro. 
-	Kai kurie vaistai (t. y. simpatikomimetikai) nuo astmos, nosies užgulimo, tam tikrų akių ligų (pvz., efedrinas, dopaminas). Jie gali susilpninti Nebivolol Actavis poveikį.  
-	Vaistai nuo cukrinio diabeto, pvz., insulinas arba geriamieji vaistai nuo cukrinio diabeto. 
-	Baklofenas (naudojamas raumenų spazmams gydyti) ir amifostinas (naudojamas vėžio gydymui chemoterapijos būdu): gali padidėti kraujospūdį mažinantis efektas. Jūsų gydytojas gali koreguoti Nebivolol Actavis dozę.
-	Anestetikai (prieš narkozę apie Nebivolol Actavis vartojimą visada reikia informuoti anesteziologą).
-	Kai kurie vaistai nuo psichozės. Jie gali stiprinti Nebivolol Actavis poveikį.
-	Vaistai nuo depresijos (tricikliai antidepresantai, paroksetinas), barbitūratai (pvz., vartojami epilepsijai gydyti), slopinamieji vaistai (fenotiazinai, pvz., tioridazinas), organiniai nitratai (vaistai nuo krūtinės anginos ir širdies nepakankamumo) bei kiti vaistai nuo didelio kraujospūdžio ligos. Jų vartojant kartu su beta adrenoblokatoriais gali labai kristi kraujospūdis. 
-	Selektyvūs serotonino reabsorbcijos inhibitoriai (tam tikri vaistai nuo depresijos, pvz., paroksetinas ir fluoksetinas). Jų vartojant kartu su Nebivolol Actavis, gali tekti mažinti dozę.
-	Vaistai, metabolizuojami tokiu pačiu būdu kaip nebivololis. Jie gali didinti nebivololio koncentraciją kraujyje ir dėl to dažninti šalutinius reiškinius. Prie tokių vaistų priskiriamas bupropionas (antidepresantas), chlorokvinas (vaistas, vartojamas maliarijos profilaktikai ir autoimuninėms ligoms, pvz., reumatoidiniam artritui, gydyti), levomepromazinas (neuroleptikas) ir terfenadinas (vaistas nuo grybelinių ligų). 
-	Antacidiniai vaistai (vaistai nuo per didelio rūgšties kiekio skrandyje). Jeigu šių vaistų kartu vartoti būtina, Nebivolol Actavis reikia gerti valgio metu, o antacidinių preparatų tarp valgio.

Nebivolol Actavis vartojimas su maistu ir gėrimais
Nebivolol Actavis galima vartoti su maistu bei gėrimais.

Nėštumas ir žindymo laikotarpis
Jeigu esate nėščia, žindote kūdikį, manote, kad galbūt esate nėščia, arba planuojate pastoti, tai prieš vartodama šį vaistą, pasitarkite su gydytoju arba vaistininku.

Nėštumas
Nebivololio vartojant nėštumo metu, kyla poveikio vaisiui rizika, todėl nėščioms moterims Nebivolol Actavis vartoti nerekomenduojama.

Žindymo laikotarpis
Ar nebivololio patenka į motinos pieną, nežinoma, todėl žindyvėms Nebivolol Actavis vartoti nepatariama. 

Vairavimas ir mechanizmų valdymas
Poveikio gebėjimui vairuoti ir valdyti mechanizmus neatlikta. Kartais Nebivolol Actavis gali sukelti šalutinį poveikį: galvos svaigimą ar nuovargį. Tai reikia turėti omenyje vairuojant ir valdant mechanizmus (žr. 4 skyrių „Galimas šalutinis poveikis“). 

Nebivolol Actavis sudėtyje yra laktozės monohidrato
Jeigu gydytojas Jums yra sakęs, kad netoleruojate kokių nors angliavandenių, kreipkitės į jį prieš pradėdami vartoti šį vaistą. 

Nebivolol Actavis sudėtyje yra natrio
Šio vaisto vienoje tabletėje yra mažiau kaip 1 mmol (23 mg) natrio, t. y. jis beveik neturi reikšmės.


3.	Kaip vartoti Nebivolol Actavis

Visada vartokite šį vaistą tiksliai kaip nurodė gydytojas arba vaistininkas. Jeigu abejojate, kreipkitės į gydytoją arba vaistininką. 

Hipertenzija

Suaugę žmonės
Rekomenduojama paros dozė yra 1 Nebivolol Actavis tabletė (5 mg nebivololio). Stipriausias poveikis paprastai pasireiškia po 1 – 2 gydymo savaičių. 

Derinimas su kitais vaistais nuo hipertenzijos
Galima gydyti vien beta adrenoblokatoriais arba jų deriniu su kitais antihipertenziniais vaistais. Iki šiol papildomas antihipertenzinis poveikis stebėtas tik gydant nebivololio ir 12,5 - 25 mg hidrochlorotiazido dozės deriniu.

Pacientai, kurių inkstų veikla sutrikusi (yra inkstų nepakankamumas)
Pacientams, sergantiems inkstų nepakankamumu, rekomenduojama pradinė paros dozė yra pusė Nebivolol Actavis tabletės (2,5 mg nebivololio). Prireikus ją galima didinti iki vienos tabletės (5 mg nebivololio).

Pacientai, kurių kepenų veikla sutrikusi (yra kepenų nepakankamumas)
Duomenų apie pacientų, kurie serga kepenų nepakankamumu arba kurių kepenų funkcija sutrikusi, gydymą nebivololiu yra mažai, todėl jiems Nebivolol Actavis vartoti draudžiama (žr. 2 skyriaus poskyrį „Nebivolol Actavis vartoti negalima“).

Senyvi žmonės
Vyresniems kaip 65 metų pacientams rekomenduojama pradinė paros dozė yra pusė Nebivolol Actavis tabletės (2,5 mg nebivololio). Prireikus ją galima didinti iki vienos tabletės (5 mg nebivololio). Kadangi vyresnių negu 75 metų pacientų gydymo šiuo vaistiniu preparatu patirties yra mažai, todėl gydymo metu jiems būtinas specialus atsargumas ir atidus gydytojo stebėjimas.

Vartojimas vaikams ir paaugliams
Vaikams ir jaunesniems negu 18 metų paaugliams Nebivolol Actavis vartoti nerekomenduojama, kadangi nėra ištirtas vaisto poveikis vaikams ir paaugliams.

Lėtinis širdies nepakankamumas
Stabilų lėtinį širdies nepakankamą reikia pradėti gydyti, dozę palaipsniui didinant iki optimalios individualios palaikomosios dozės.

Pacientai, gydomi širdies ir kraujagyslių sistemą veikiančiais vaistais, pvz., diuretikais, digoksinu, AKF inhibitoriais ar angiotenzino II receptorių blokatoriais, prieš pradedant gydyti Nebivolol Actavis, turi vartoti pastovią minėtų vaistų dozę.

Atsižvelgiant į tai, kaip pacientas Nebivolol Actavis toleruoja, jo dozę kas 1 - 2 savaitės reikia didinti taip: 
-	pradinė dozė  ketvirtadalis tabletės (1,25 mg nebivololio) kartą per parą,
-	iš pradžių ją didinti iki pusės tabletės (2,5 mg nebivololio) kartą per parą,
-	po to didinti iki 1 tabletės (5 mg nebivololio) kartą per parą,
-	po to didinti iki 2 tablečių (10 mg nebivololio) kartą per parą. 
Didžiausia rekomenduojama dozė yra dvi Nebivolol Actavis tabletės (10 mg nebivololio) kartą per parą.
Po pradinės ir kiekvienos padidintos dozės pavartojimo pacientą mažiausiai dvi valandas turi stebėti patyręs gydytojas, kad galėtų nustatyti, ar klinikinė būklė išlieka stabili.

Pacientai, kurių inkstų veikla sutrikusi (yra inkstų nepakankamumas)
Jeigu yra lengvas arba vidutinio sunkumo inkstų nepakankamumas, dozės keisti nereikia, nes ji iki didžiausios toleruojamos dozės kiekvienam pacientui didinama individualiai. Pacientų, kuriems yra sunkus inkstų nepakankamumas, gydymo nebivololiu patirties nėra, todėl jiems Nebivolol Actavis vartoti nerekomenduojama.

Pacientai, kurių kepenų veikla sutrikusi (yra kepenų nepakankamumas)
Pacientų, kurių kepenų veikla sutrikusi, gydymo nebivololiu patirties nepakanka, todėl jiems Nebivolol Actavis vartoti draudžiama (žr. 2 skyriaus poskyrį „Nebivolol Actavis vartoti negalima“). 

Senyvi žmonės
Kadangi kiekvienam pacientui nebivololio dozė iki didžiausios toleruojamos didinama individualiai, senyviems žmonėms dozės keisti nereikia.

Vartojimas vaikams ir paaugliams
Vaikams ir jaunesniems negu 18 metų paaugliams Nebivolol Actavis vartoti nerekomenduojama, kadangi nėra ištirtas vaisto poveikis vaikams ir paaugliams.

Simptominės stabilios vainikinių arterijų ligos gydymas

Suaugusieji:
· Jūsų gydymą pradės ir stebės patyręs gydytojas.
· Gydytojas pradės gydymą nuo ¼ tabletės (1,25 mg nebivololio) per parą. Po 1-2 savaičių dozę gali padidinti iki ½ tabletės (2,5 mg nebivololio) per parą, po to iki 1 tabletės (5 mg nebivololio) per parą ir iki 2 tablečių (10 mg nebivololio) per parą, kol pasiekiama tinkama dozė.
· Didžiausia rekomenduojama dozė yra 2 tabletės (10 mg nebivololio) per parą.

Pacientams, kurių inkstų funkcija sutrikusi (inkstų nepakankamumas):
Kadangi dozė didinama individualiai iki maksimalios toleruojamos dozės, pacientams, kuriems yra lengvas ar vidutinio sunkumo inkstų nepakankamumas, dozės koreguoti nereikia. Pacientų, sergančių sunkiu inkstų nepakankamumu, gydymo patirties nėra, todėl šiems pacientams nebivololio vartoti nerekomenduojama.

Pacientams, kurių kepenų funkcija sutrikusi (kepenų nepakankamumas):
Pacientams, kurių kepenų funkcija sutrikusi, gydymo patirties nepakanka. Todėl šiems pacientams Nebivolol Actavis vartoti negalima (žr. “Nebivolol Actavis vartoti negalima”).

Suaugusiems pacientams:
Kadangi dozės didinimas iki maksimalios toleruojamos dozės yra koreguojamas individualiai, dozės koreguoti nereikia.

Vartojimas vaikams ir paaugliams:
Tyrimai vaikams ir paaugliams neatlikti. Todėl šio vaisto jaunesniems nei 18 metų vaikams ir paaugliams skirti nerekomenduojama.

Vartojimo būdas
Skirtą Nebivolol Actavis paros dozę visada geriau gerti tokiu pačiu paros laiku. Tabletę reikia nuryti užsigeriant pakankamu kiekiu skysčio (pvz., stikline vandens), valgio metu arba nevalgius.

Jeigu manote, kad Nebivolol Actavis poveikis yra per stiprus arba per silpnas, kreipkitės į gydytoją arba vaistininką.

Ką daryti pavartojus per didelę Nebivolol Actavis dozę? 
Šio vaisto perdozavimo simptomai yra retas pulsas, mažas kraujospūdis, kvėpavimo pasunkėjimas, ir staigus (ūminis) širdies veiklos sutrikimas.
Išgėrus daugiau, negu reikia, Nebivolol Actavis tablečių, būtina nedelsiant susisiekti su savo gydytoju ir atsigulti taip, kad kojos būtų aukščiau negu širdis. 

Pamiršus pavartoti Nebivolol Actavis 
Jeigu vieną parą vaisto išgerti pamiršite, gerkite jo įprastiniu laiku kitą parą. 
Negalima vartoti dvigubos dozės norint kompensuoti praleistą dozę. 

Nustojus vartoti Nebivolol Actavis 
Be gydytojo leidimo Nebivolol Actavis vartojimo nenutraukite, net savijautai pagerėjus. 
Negalima staiga nutraukti Nebivolol Actavis vartojimo. Staiga nutraukus vaisto vartojimą, gali pasireikšti pavojingi simptomai. Tai ypač aktualu pacientams, sergantiems krūtinės angina.
Jeigu kiltų daugiau klausimų dėl šio vaisto vartojimo, kreipkitės į gydytoją arba vaistininką.


4.	Galimas šalutinis poveikis

Šis vaistas, kaip ir visi kiti, gali sukelti šalutinį poveikį, tačiau jis pasireiškia ne visiems žmonėms.

Pastebėtas šalutinis poveikis išvardintas toliau. Jis suklasifikuotos pagal organų sistemų klases ir dažnį.

Poveikis, pasireiškęs didelio kraujospūdžio liga sergantiems pacientams

Dažnas (pasireiškia mažiau negu 1 iš 10, bet daugiau negu 1 iš 100 gydomų pacientų):
Galvos skausmas, galvos svaigimas, odos dilgčiojimas, kvėpavimo pasunkėjimas, vidurių užkietėjimas, pykinimas, viduriavimas, nuovargis, sutinimas dėl vandens susilaikymo organizme (edema).

Nedažnas (pasireiškia nuo 1 iki 10 iš 1 000 gydomų pacientų):
Košmariški sapnai, depresija, regos sutrikimas, neįprastai retas pulsas, silpna širdies veikla, širdies laidumo defektai, žemas kraujospūdis (hipotenzija), pėdų skausmo atsiradimas ar sustiprėjimas vaikštant dėl arterijų susiaurėjimo ir kraujotakos nepakankamumo (protarpinis šlubumas), švokštimas kvėpuojant ar dusulys (bronchų spazmas), nevirškinimas, dujų kaupimasis žarnyne, vėmimas, niežulys, odos bėrimas, impotencija.

Labai retas (pasireiškia mažiau negu 1 iš 10 000 gydomų pacientų):
Sąmonės praradimas (sinkopė), žvynelinės pasunkėjimas.

Dažnis nežinomas (negali būti apskaičiuotas pagal turimus duomenis):
Veido, lūpų, gerklės ar liežuvio sutinimas (angioneurozinė edema), alergija (padidėjęs jautrumas), niežtintis odos bėrimas.

Vartojant šį ar panašius vaistus, pastebėtas dar ir toks šalutinis poveikis: haliucinacijos, psichozei būdingos reakcijos (psichozė), sumišimas, šaltos arba melsvai raudonos spalvos rankos ir kojos, rankų ir kojų pirštų, kurie iš pradžių pamelsvėja, po to pabąla ir galiausiai parausta, skausmas (Raynaud‘o sindromas), akių sausmė, ir naujo jungiamojo audinio formavimasis akyse ir diafragmoje (praktololio tipo toksinis poveikis akių gleivinei ir aplink akis esančiai odai).

Poveikis, pasireiškęs pacientams, sergantiems lėtiniu širdies nepakankamumu

Labai dažnas (pasireiškia daugiau negu 1 iš 10 gydomų pacientų):
Galvos svaigimas, retas širdies plakimas (retas pulsas).

Dažnas (pasireiškia nuo 1 iki 10 iš 100 gydomų pacientų):
Galvos skausmas, širdies nepakankamumo pasunkėjimas, laidumo širdyje defektai (I laipsnio AV blokada), kraujospūdžio kritimas stojantis (su kūno padėties pokyčiu susijusi hipotenzija), nuovargis arba silpnumas, vaisto netoleravimas, vandens sankaupa kojose (edema), pulso sulėtėjimas, kraujospūdžio kritimas.

Pranešimas apie šalutinį poveikį
Jeigu pasireiškė šalutinis poveikis, įskaitant šiame lapelyje nenurodytą, pasakykite gydytojui arba vaistininkui. Apie šalutinį poveikį taip pat galite pranešti Valstybinei vaistų kontrolės tarnybai prie Lietuvos Respublikos sveikatos apsaugos ministerijos nemokamu telefonu 8 800 73568 arba užpildyti interneto svetainėje www.vvkt.lt esančią formą ir pateikti ją Valstybinei vaistų kontrolės tarnybai prie Lietuvos Respublikos sveikatos apsaugos ministerijos vienu iš šių būdų: raštu (adresu Žirmūnų g. 139A, LT-09120 Vilnius), nemokamu fakso numeriu 8 800 20131, el. paštu NepageidaujamaR@vvkt.lt, taip pat per Valstybinės vaistų kontrolės tarnybos prie Lietuvos Respublikos sveikatos apsaugos ministerijos interneto svetainę (adresu http://www.vvkt.lt). Pranešdami apie šalutinį poveikį galite mums padėti gauti daugiau informacijos apie šio vaisto saugumą.


5.	Kaip laikyti Nebivolol Actavis

Šį vaistą laikykite vaikams nepastebimoje ir nepasiekiamoje vietoje.

Ant kartono dėžutės arba tablečių talpyklės po „EXP/Tinka iki“ ir ant lizdinės plokštelės nurodytam tinkamumo laikui pasibaigus, šio vaisto vartoti negalima. Vaistas tinkamas vartoti iki paskutinės nurodyto mėnesio dienos. 
Šiam vaistui specialių laikymo sąlygų nereikia. 

Vaistų negalima išmesti į kanalizaciją arba su buitinėmis atliekomis. Kaip išmesti nereikalingus vaistus, klauskite vaistininko. Šios priemonės padės apsaugoti aplinką. 


6.	Pakuotės turinys ir kita informacija

Nebivolol Actavis sudėtis
-	Veiklioji medžiaga yra nebivololis. Kiekvienoje tabletėje yra 5 mg nebivololio (atitinka 5,45 mg nebivololio hidrochlorido).
-	Pagalbinės medžiagos yra bevandenis koloidinis silicio dioksidas, magnio stearatas, kroskarmeliozės natrio druska, makrogolis 6 000 ir laktozė monohidratas.

Nebivolol Actavis išvaizda ir kiekis pakuotėje 
Tabletės yra baltos, apvalios, išgaubtos, 9 mm skersmens, vienoje jų pusėje yra kryžminė vagelė, kitoje  užrašas „N5“. 
Tabletę galima padalyti į dvi arba keturias lygias dalis.

PVC/Aliuminio lizdinės plokštelės, kurių kiekvienoje yra 7, 10 arba 15 tablečių, ir DTPE tablečių talpyklė su sandariu MTPE dangteliu.

Pakuotės dydis
Lizdinių plokštelių pakuotė: 7, 10, 14, 20, 28, 30, 50, 56, 60, 90, 100 arba 500 tablečių bei 500 tablečių (10 x 50 pakuotė gydymo įstaigoms).  

DTPE talpyklės pakuotė: 7, 14, 20, 28, 30, 50, 56, 60, 90, 100 arba 500 tablečių bei 500 tablečių (10 x 50 pakuotė gydymo įstaigoms).

Gali būti tiekiamos ne visų dydžių pakuotės.

Registruotojas ir gamintojas

Registruotojas
Teva B.V.
Swensweg 5
2031 GA Haarlem
Nyderlandai
Gamintojas
Actavis Ltd. 
BLB015-016 Bulebel Industrial Estate 
Zejtun ZTN 3000 
Malta

arba

Balkanpharma Dupnitsa AD
3 Samokovsko Shosse Str.
Dupnitsa 2600 
Bulgarija

Jeigu apie šį vaistą norite sužinoti daugiau, kreipkitės į vietinį registruotojo atstovą.
UAB Teva Baltics
Molėtų pl. 5 
LT-08409 Vilnius 
Tel.: +370 5 266 02 03

Šis vaistas EEE valstybėse narėse registruotas tokiais pavadinimais:
	Austrija
	Nebivolol Actavis 5mg Tabletten

	Estija
	Nebivolol Actavis

	Latvija
	Nebivolol Actavis

	Vengrija
	Nevotens

	Lenkija
	Ebivol

	Lietuva
	Nebivolol Actavis 5 mg tabletės




Šis pakuotės lapelis paskutinį kartą peržiūrėtas 2025-03-05.


Išsami informacija apie šį vaistą pateikiama Valstybinės vaistų kontrolės tarnybos prie Lietuvos Respublikos sveikatos apsaugos ministerijos tinklalapyje http://www.vvkt.lt/.

